Myners se kruideniersware en haarstuk opgespoor | Maroela Media
Die polisie in die Vrystaat het Vrydagoggend kruideniersware en 'n haarstuk, wat vermoedelik aan onwettige myners in Welkom behoort, opgespoor.
"Die polisie het beeskrale in Brand-mynskag 2 in Welkom patrolleer toe hulle 'n verdagte man met 'n sak opgemerk het," het Molebogeng Lechesa, woordvoerder van die polisie, gesê. "Die man het die sak weggegooi toe hy die polisie gesien het en het te voet in die veld in gevlug."
Lechsa sê die polisiebeamptes het die man tevergeefs agternagesit.
Die swartsak het hoenderstukke, boontjies, kookolie, macaroni, sop, waspoeier, skyfies, koekies, kitspap en 'n haarstuk bevat. "Ons vermoed dit is kruideniersware vir die onwettige myners, omdat die man naby die myn opgemerk is," het sy bygevoeg.